Broj: 711-I-289-P-8/23-03-21

Zagreb, 13. siječnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Tatijane Vučetić i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21 u daljnjem tekstu: ZSSI), **na zahtjev Dražena Jurkovića, direktora Udruge poslodavaca u zdravstvu,** za davanjem očitovanja,na 199. sjednici, održanoj dana 13. siječnja 2023.g. daje sljedeće

**OČITOVANJE**

1. **Sukladno odredbama ZSSI-a nema zapreke da Udruga poslodavaca u zdravstvu Hrvatske predloži ravnatelja Zavoda za hitnu medicinu Brodsko-posavske županije, Branka Godića, za člana Odbora za financije i državni proračun Hrvatskog sabora u svojstvu predstavnika udruge poslodavaca** **te da obveznik, ukoliko bude izabran na navedenu dužnost, istovremeno uz obnašanje dužnosti ravnatelja Zavoda za hitnu medicinu Brodsko-posavske županije, obnaša i funkciju člana Odbora za financije i državni proračun Hrvatskog sabora te da za navedenu funkciju prima naknadu.**
2. **Povjerenstvo ukazuje da je Branko Godić, ravnatelj** **Zavoda za hitnu medicinu Brodsko-posavske županije, ukoliko bude izabran za vanjskog člana Odbora za financije i državni proračun Hrvatskog sabora u svojstvu predstavnika udruge poslodavaca, dužan prilikom podnošenja imovinske kartice prijaviti Povjerenstvu prihode i naknade stečene na temelju obavljenog posla iz točke I. izreke.**

Obrazloženje

Zahtjev za davanjem očitovanja Povjerenstva podnio je obveznik Dražen Jurković, direktor Udruge poslodavaca u zdravstvu Hrvatske. U Povjerenstvu je zahtjev zaprimljen 05. siječnja 2023. pod poslovnim brojem 711-U-100-P-8/23-02-5, povodom kojeg se vodi predmet broj M-37/22.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

Podnositelj u zahtjevu navodi kako na temelju članka 74. Poslovnika Hrvatskog sabora Odbor za financije i državni proračun Hrvatskog sabora ima predsjednika, potpredsjednika i 11 članova iz reda zastupnika, a još šest članova imenuje se, i to: po jedan iz reda predstavnika sindikata više razine, udruge poslodavaca i Hrvatske gospodarske komore, te tri predstavnika znanstvenih i stručnih institucija, dok je sukladno člancima 57. i 59. Poslovnika Hrvatskog sabora, Odbor za financije i državni proračun radno tijelo Hrvatskog sabora. U radna tijela može se imenovati do šest javnih, znanstvenih i stručnih djelatnika, koji nemaju pravo odlučivanja. Kandidate mogu predložiti stručne institucije, stručne udruge, udruge civilnog društva, kao i pojedinci.

Nastavno, podnositelj navodi kako je Udruga poslodavaca u zdravstvu Hrvatske udruga poslodavaca čije članice su većinom zdravstvene ustanove kojima je osnivač Republika Hrvatska, odnosno jedinica lokalne i područne (regionalne) samouprave te da ista udruga želi predložiti kandidata za člana Odbora za financije i državni proračun Hrvatskog sabora, iz reda predstavnika udruge poslodavaca i to jedne od zdravstvenih ustanova svojih članica - ravnatelja Zavoda za hitnu medicinu Brodsko-posavske županije, Branka Godića, dipl.oec.

U zahtjevu za očitovanje se ističe kako navedeni ravnatelj nije saborski zastupnik i ne bi bio predložen u tom svojstvu, već bi bio predložen, sukladno članku 74. Poslovnika Hrvatskog sabora, u svojstvu predstavnika udruge poslodavaca odnosno kao osoba koja može svojim stručnim znanjima i profesionalnim iskustvima doprinijeti kvaliteti rada predmetnog Odbora. Također, kao član iz reda predstavnika udruge poslodavaca, nema pravo odlučivanja.

Podnositelj traži mišljenje Povjerenstva može li navedeni ravnatelj biti član Odbora za financije i državni proračun Hrvatskog sabora, kao predstavnik udruge poslodavaca (ne kao saborski zastupnik).

Člankom 3. stavkom 1. podstavkom 65. ZSSI-a propisano je da su ravnatelji zdravstvenih ustanova kojima je osnivač Republika Hrvatska ili jedinica lokalne i područne (regionalne) samouprave obveznici ZSSI-a. Stoga je i obveznik Branko Godić povodom obnašanja dužnosti ravnatelja Zavoda za hitnu medicinu Brodsko-posavske županije, kojoj je osnivač Brodsko – posavska županija, dužan pridržavati se odredbi ZSSI-a.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano. Stavkom 2. istog članka propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Sukladno članku 44. Poslovnika Hrvatskog sabora („Narodne novine“ br. 81/13., 113/16., 69/17. i 29/18 u daljnjem tekstu: Poslovnik Hrvatskog sabora) radna tijela Sabora su odbori i povjerenstva osnovani tim Poslovnikom dok je člankom 59. stavkom 1. podstavkom 7. propisano da je radno tijelo Hrvatskog sabora Odbor za financije i državni proračun.

Člankom 74. Poslovnika Hrvatskog sabora propisano je kako Odbor za financije i državni proračun ima predsjednika, potpredsjednika i 11 članova iz reda zastupnika, a još šest članova imenuje se i to: po jedan iz reda predstavnika sindikata više razine, udruge poslodavaca i Hrvatske gospodarske komore, te tri predstavnika znanstvenih i stručnih institucija.

Slijedom navedenog, sukladno odredbama ZSSI-a nema zapreke da Udruga poslodavaca u zdravstvu Hrvatske predloži ravnatelja Zavoda za hitnu medicinu Brodsko-posavske županije, Branka Godića za člana Odbora za financije i državni proračun Hrvatskog sabora te da obveznik, ukoliko bude izabran na navedenu dužnost, istovremeno uz obnašanje dužnosti ravnatelja Zavoda za hitnu medicinu Brodsko-posavske županije, obnaša i funkciju člana Odbora za financije i državni proračun Hrvatskog sabora u svojstvu predstavnika udruge poslodavaca te da za navedenu funkciju prima naknadu, jer bi navedenu funkciju u predmetnom Odboru obavljao kao stručnjak.

Povjerenstvo ukazuje da je Branko Godić ravnatelj Zavoda za hitnu medicinu Brodsko-posavske županije, ukoliko bude izabran za vanjskog člana Odbora za financije i državni proračun Hrvatskog sabora u svojstvu predstavnika udruge poslodavaca, dužan prilikom podnošenja imovinske kartice prijaviti Povjerenstvu prihode i naknade stečene na temelju obavljenog posla iz točke I. izreke.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelj, putem e-maila
2. Objava na internetskoj stranici Povjerenstva
3. Pismohrana